b'\n_START_ARTICLE_\nViktor Parma\n_START_SECTION_\n\xc5\xbdivljenje\n_START_PARAGRAPH_\nRojen je bil v Trstu Slovencu Ivanu Parmi, policijskemu svetniku, in materi Matildi, rojeni de Mattel, sorodnici \xc5\xa1kofa J. J. Strossmayerja. Svojo mladost je Viktor Parma pre\xc5\xbeivel v Benetkah, Trstu, Zadru, Novem mestu in Trentu na Ju\xc5\xbenem Tirolskem, kjer je na tamkaj\xc5\xa1nji gimnaziji maturiral. Na Dunaju je \xc5\xa1tudiral pravo in hkrati obiskoval predavanja skladatelja Antona Brucknerja. Kot \xc5\xa1tudent se je pre\xc5\xbeivljal s pou\xc4\x8devanjem glasbe, pri\xc4\x8del pa je skladati svojo prvo opereto Princ Lizika. Ker je ni kon\xc4\x8dal, je glasbo kasneje uporabil za opereto Cari\xc4\x8dine amazonke. Slu\xc5\xbeboval je kot jurist v upravnih slu\xc5\xbebah po raznih slovesnkih krajih, kot okrajni glavar v Litiji je bil leta 1915 prisilno upokojen. V ve\xc4\x8dini krajev, kjer je delal, je organiziral tudi glasbeno \xc5\xbeivljenje._NEWLINE_Po kon\xc4\x8dani prvi svetovni vojni, ki jo je pre\xc5\xbeivel na Dunaju, je deloval kot zborovodja (\xc4\x8dastni kapelnik) v Mariboru. Umrl je za posledicami te\xc5\xbeke operacije v mariborski bolnici. Njegovo truplo so prepeljali v Ljubljano, kjer po\xc4\x8diva na pokopali\xc5\xa1\xc4\x8du pri Sv. Kri\xc5\xbeu._NEWLINE_Po njem je poimenovana Parmova ulica za Be\xc5\xbeigradom v Ljubljani.\n_START_SECTION_\nDelo\n_START_PARAGRAPH_\nV skladateljskem smislu se je zgledoval po Verdiju, delno pa se je pribli\xc5\xbeal tudi verizmu. Ustvaril je ve\xc4\x8d opernih in operetnih del ter bil doma najpopularnej\xc5\xa1i skladatelj svojega \xc4\x8dasa. Parma \xc5\xa1e danes velja za na\xc5\xa1ega najplodovitej\xc5\xa1egalja odrskoglasbenih del.'